L’Udin al vinç ma nol convinç ancjemò: il risultât al è, il zûc une vore di mancul. Cuintri dal Cagliari la scuadre di Guidolin e segne doi goi e e puarte a cjase trê ponts. Cun chei e fâs un biel pas indenant in classifiche e e pare vie un altri viaç lis fantasimis de crisi. I blancs e neri, però, a somein ancjemò masse lents, cuntune manovre leade e proviodibile. Cun di plui, almancul sul imprin, a patissin la buine partence dai sarts, che si presentin ai Riçs metûts ben tal cjamp. Dome plui indevant a rivin a imponi la lôr supremazie e a vinci.
La gare e partìs cuntun ritmi avonde cuiet. L’Udin al mostre di volê cjapâ in man il control des operazions, ma lis sôs intenzions a van a sfracaiâsi cuintri dal Cagliari, che al bade a difindisi e al rispuint in cuintripît.La scuadre furlane e fâs zirâ di plui la bale, ma a mancjin concretece e snait. Mancul mâl che dopo mieze ore e je une punizion, che Di Natale le tire cemût che al sa: le bute tal mieç par Lazzari che le tocje e le fâs rivâ li di Danilo, che al bat Agazzi cence fastidis. Un a zero e nuie altri che al mereti contât, almancul prime dal interval.
Tal secont timp l’Udin al à plui snait e plui energjie. I rive ancje di Maicosuel, che al cjape il puest di Nico Lopez e al conferme il so bon moment. Dopo siet minûts il diretôr de gare al sivile une punizion a pro dai blancs e neris: la posizion e je buine, al tire Di Natale e al piture la parabule juste par meti la bale tal siet e rivâ al doi a zero.
Cul dopli vantaç l’Udin al è plui ardît in atac e plui atent daûr, ancje parcè che il Cagliari al prove a dreçâ la sô partide cun cualchi azion ben imbastide. La partide e je plasevule e dongje de mieze ore dal secont timp l’Udin al somee vê cjatade la strade dal gol su azion e no su punizion. La bale buine le à Di Natale, che si fâs cjatâ tal puest tal moment just ma il so tîr al va fûr. La conclusion mancjade de bande dal Udin i da ancjemò plui cûr ai sarts, che a cressin, ma a rivin a rindisi pericolôs des bandis di Kelava dome cun Ibarbo. Il puartîr al pare e al conferme di vê passât za di cualchi setemane, almancul lui, il moment no dal imprin de stagjon. Ancje cheste e je une buine gnove, dongje dal risultât, de cundizion miôr di Di Natale, de tornade in cjamp di Pinzi, de tignude de difese e des zuiadis di Maicosuel. Cun dut achel, al covente un svolt inte direzion di une convinzion plui fuarte e di un zûc sei plui concret che plui autorevul.
fur_Latn fur_Latn fur_Latn fur_Latn